VENDIM

Nr. 121, datë 24.5.2022

MBI FILLIMIN E PROCEDURËS PËR LICENCIMIN E SHOQËRISË “EGNATIA HYDROPOWER” SHPK NË VEPRIMTARINË E TREGTIMIT TË ENERGJISË ELEKTRIKE

Në mbështetje të nenit 16 dhe nenit 37, pika 2, germa “d”, të ligjit nr. 43/2015 “Për sektorin e energjisë elektrike”, të ndryshuar; të nenit 4, pika 1, germa “e”; nenit 5, pika 1, germa “e”, nenit 10, pikat 1 dhe 3, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të miratuar me vendimin e Bordit të Entit Rregullator të Energjisë (ERE) nr. 109, datë 29.6.2016, të ndryshuar; si dhe të nenit 19, pika 1, germa “a”, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 24.5.2022, mbasi shqyrtoi relacionin me nr. 771/2 prot., datë 18.5.2022, të Drejtorisë së Licencimit, Autorizimeve dhe Mbikëqyrjes, “Mbi fillimin e procedurës për licencimin e shoqërisë ‘Egnatia Hydropower’ sh.p.k. në veprimtarinë e tregtimit të energjisë elektrike”,
konstatoi se: 

- Shoqëria “Egnatia Hydropower” sh.p.k., me shkresën e protokolluar në ERE me nr. 636 prot., datë 9.5.2022, ka paraqitur kërkesën për licencim në veprimtarinë e tregtimit të energjisë elektrike.
- Shoqëria ka kryer pagesën e aplikimit për t’u pajisur me licencë në veprimtarinë e tregtimit të energjisë elektrike, nga ERE, në zbatim të aneksit A, të “Rregullores për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike”, të ndryshuar.

- Në zbatim të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të ndryshuar, aplikuesi duhet të depozitojë në ERE: formatin dhe dokumentacionin për aplikim; dokumentacionin juridik, administrativ dhe pronësor; dokumentacionin financiar dhe fiskal, si dhe dokumentacionin teknik për veprimtarinë e tregtimit të energjisë elektrike. Sa rezulton nga ky aplikim, shoqëria ka përcjellë dokumentacionin si vijon:

- formatin dhe dokumentacionin për aplikim, neni 9, pika 1, germat: “a”, “b”, “c”;

- dokumentacioni juridik, administrativ dhe pronësor, neni 9, pika 2, germat: “a”, “b”, “c”;

- dokumentacionin financiar dhe fiskal, neni 9, pika 3, germa “d”;

- dokumentacionin teknik për aktivitetin tregtimit të energjisë elektrike, neni 9, pika 4.8, germa “c”.

Rezulton se shoqëria nuk ka plotësuar një pjesë të konsiderueshme të dokumentacionit si vijon:

Dokumentacionin juridik, administrativ dhe pronësor, neni 9, pika 2:

- germa “d” (vërtetim që shoqëria dhe drejtuesit kryesorë të saj, në rastin e personave juridikë, nuk janë të përfshirë në një proces penal të filluar nga organet e drejtësisë (vërtetim nga prokuroria dhe gjykata)). Shoqëria nuk ka përcjellë në ERE, vërtetimet e Prokurorisë dhe Gjykatës së Tiranës për administratorin, vetë shoqërinë dhe përfaqësuesin e saj ligjor, në zbatim të nenit 7, pika 2, germa “b” të rregullores;
- germa “e” (struktura e ndërtimit dhe funksionimit administrativ të shoqërisë, sipas pozicioneve dhe profileve përkatëse). Shoqëria nuk ka përcjellë strukturën e organizimit të saj.
Dokumentacionin financiar dhe fiskal, neni 9, pika 3:

- germa “a” (vërtetimi për shlyerjen e tatim-taksave dhe detyrimeve ndaj institucionit të sigurimeve shoqërore). Shoqëria duhet të depozitojë në ERE vërtetimet respektive me data të rifreskuara në zbatim të nenit 8, pika 3, të rregullores;
- germa “b” (bilanci financiar i tre viteve të fundit/ose të kohës së ekzistencës së shoqërisë (për shoqëritë me ortakë shoqëri të tjera paraqitja e bilancit të këtyre të fundit). Shoqëria nuk ka depozituar në ERE pasqyrat financiare për vitin 2021;
- germa “c” (dokumente që vërtetojnë aftësinë ose mbështetjen financiare të aplikuesit, ku shprehen qartë vlerat monetare për financim dhe struktura e financimit (financim i vetë aplikuesit, kredi bankare, donacione, të tjera, etj.)). Shoqëria nuk ka depozituar dokumentacion për sa kërkon kjo pikë e rregullores. 

Dokumentacionin teknik për veprimtarinë e tregtimit të energjisë elektrike, neni 9, pika 4.8:

- germa “a” (sasia e energjisë elektrike e parashikuar për t’u tregtuar në gwh/sipas viteve); 

Shoqëria nuk ka depozituar informacion mbi sasitë e parashikuara për t’u tregtuar për pesë vitet e licencës;
- germa “b” (kapitali financiar (i shprehur në vlera monetare) i parashikuar për ushtrimin e kësaj veprimtarie, i shoqëruar me vërtetim nga banka apo institucione të tjera financiare të njohura me ligj). Shoqëria nuk ka depozituar një dokument ku të specifikohet kapitali financiar që vë në dispozicion të ushtrimit të veprimtarisë së tregtimit të energjisë elektrike.
- Duke qenë se nuk është plotësuar një pjesë e konsiderueshme e dokumentacionit juridiko-administrativ dhe fiskal, dhe dokumentacionit teknik për ushtrimin e veprimtarisë për të cilën kërkon të licencohet subjekti është i paplotësuar, vlerësohet të mosfillojë procedura për licencimin e shoqërisë “Egnatia Hydropower” sh.p.k. në veprimtarinë e tregtimit energjisë elektrike.

- Në mbështetje të nenit 10, pika 7, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të ndryshuar, shoqëria mund të paraqesë një aplikim të ri për licencim brenda 1 (një) muaji nga marrja e vendimit të ERE-s për mosfillimin e procedurës për shqyrtimin e aplikimit dhe dokumentacioni i paraqitur nga shoqëria për aplikimin e mëparshëm do të konsiderohet i vlefshëm edhe për aplikimin e ri.

Për gjithë sa më sipër, Bordi i ERE-s
VENDOSI:

1. Të mosfillojë procedurën për licencimin e shoqërisë “Egnatia Hydropower” sh.p.k. në veprimtarinë e tregtimit të energjisë elektrike.

2. Në rast se shoqëria do të paraqesë një aplikim të ri, brenda 1 (një) muaji nga marrja e këtij vendimi, dokumentacioni i paraqitur nga shoqëria për qëllime të rinovimit të licencës do të konsiderohet i vlefshëm.

3. Drejtoria e Licencimit, Autorizimeve dhe Mbikëqyrjes të njoftojë aplikuesin për vendimin e Bordit të ERE-s.

Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. 
Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

